Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Политичката партија Левица, поднесена преку Никола Лазаревски, против Решението на Општина Куманово, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 08.08.2022 година, го донесе следното

**Р Е Ш Е Н И Е**

1. Жалбата изјавена од Политичката партија Левица, поднесена преку Никола Лазаревски, против Решението на Општина Куманово бр.30-4494/10 од 05.07.2022 година, заведена во Агенцијата под бр. 08-171 од 25.07.2022 година, по предметот Барање за пристап до информации од јавен карактер **СЕ УВАЖУВА.**

**2. СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

## Политичката партија Левица, на 13.05.2022 година поднела Барање за пристап до информации од јавен карактер до Општина Куманово, со кое побарала по пошта или е-маил да и се достави фотокопија од следната информација:

„1. Барам да ми доставите фотокопија од:

* Годишен план за јавни набавки во 2019 година на Општина Куманово и Измени и дополнувања на истиот доколку постојат,
* Годишен план за јавни набавки во 2020 година на Општина Куманово и Измени и дополнувања на истиот доколку постојат
* Годишен план за јавни набавки во 2022 година на Општина Куманово и Измени и дополнувања на истиот доколку постојат.....

1. Горенаведените документи барам да бидат достапни на официјалната интернет страница на Општина Куманово.“

Имателот на информации, постапувајќи по ова Барање, на Барателот му доставил Решение со кое го уважува барањето бр.30-4494/1 на 13.05.2022 година.

Незадоволен од наведеното Решение, Барателот на информации поднесе Жалба до Агенцијата за заштита на правото на слободен пристап до информациите од јавен карактер, заведена во Агенцијата под бр.08-171 од 14.06.2022 година. Во Жалбата е наведено дека: „..Општина Куманово ...донела Решение каде во диспозитивот се уважува нашето Барањето од една страна, но од друга страна, содржински во образложението на истото видно е дека се одбива нашето барање по сите точки....“.

Агенција, преку е-маил заведен под бр.08-171 од 14.06.2022 година, ја препрати Жалбата до Општина Куманово и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на допиост на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, поради што, Агенцијата на 27.06.2022 година донесе Решение со кое Жалбата **ЈА УВАЖИ, и предметот го врати на повторно постапување пред првостепениот орган.**

Барателот на информации на 25.07.2022 година до Агенцијата достави Втора жалба, заведена под бр.08-171. Во Жалбата е наведено: “Општина Куманово ми достави Одговор во форма на Решение бр.30-4494/10 од 05.07.2022 година, но освен формата на одговорот содржината е приближно иста **и повторно не ги достави бараните информации**. Дел од доставените информации/тврдења се неточни, а дел од одговорите не соодвестуваат на барањето...За првото прашање (под точка 1), Општина Куманово укажува дека „бараната информација не е должен да ја објавува на јавната страна на ЕСЈН“ – што не е предмет на барањето. Барањето се однесува на добивање (преку емаил првенствено, и по пошта) на Годишните планови за јавни набавки на Општина Куманово за 2019, 202, и 2022 година и за Измени и дополнувања на истите доколку постојат.. Сметам дека: 1) ваквиот одговор не соодвествува со Барањето; 2) бараните информации имаат јасно пропишана форма и содржина согласно член 3 од правилникот за формата, содржината како и начинот на изготвување на годишниот план за јавните набавки и општината е должна да ги почитува; 3) општината е должна бараните информации да ги достави во бараната форма и на начин посочени во Барањето; 4) бараните информации се однесуваат на податоци кои се во надлежност на Општина Куманово. За второто прашање под точка 2....неточно е тврдењето на Имателот на информации дека бараните информации се достапни на следниот линк <http://kumanovo.gov.mk/javni nabavki/> за што лично се уверив и во Прилог на оваа Жалба приложувам докази во фото...За разилка од “Годишните планови за јавни набавки на Општина Куманово за 2019, 2020 и 2022 година и Измените и дополнувања на истите доколку постојат“, кои не се јавно достапни на официјалната веб страна на општината, .... “Годишен план за јавна набавка за 2021 година на Општина Куманово“ и “Измена и Дополна на годишен план за јавни набавки во 2021 година“ Се јавно достапни на веб страната на Општина Куманово“.

Агенција, преку е-маил заведен под бр.08-171 од 26.07.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на допиост на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи и го задолжи** Имателот на информации на барателот да му ја достави бараната информација, на начин и форма наведена во Барањето, во рок од 15 дена од денот на доставување на Решението, поради следното:

Согласно член 3 став 1 алинеја 2 од Законот за слободен пристап до информации од јавен карактер **„информација од јавен карактер"** е информација во која било форма што ја создал или со која располага имателот на информацијата согласно со неговите надлежности.

Согласно член 10 став 1 од Законот за слободен пристап до информации од јавен карактер, Имателот на информации должен е да ја информира јавноста преку својата интернет страница со објавување на: целокупната документација за јавните набавки, за концесиите и за договорите за јавно-приватно пратнерство.

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-171 од 27.06.2022 година, во конкретниот случајот Имателот на информација иако донел повторно второ Решение бр.30-4494/10 од 05.07.2022 година, со кое Барањето на Барателот се уважува меѓутоа не му ја доставил бараната информација, поради што го донесе ова Решение.

Во конкретниот случај, Имателот на информации е должен не само да донесе, туку и да го спроведе своето донесено Решение, со тоа што ќе му ја достави бараната информација во целост, на начин и форма наведено во барањето.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**